Hið svokallaða breska afbrigði kórónuveirunnar hefur nú greinst í sextíu löndum. Tvö slík tilfelli hafa verið staðfest í Peking, höfuðborg Kína, þar sem sóttvarnareglur hafa verið hertar vegna nýrra kórónuveirusmita.
Alþjóðaheilbrigðismálastofnunin staðfesti í morgun að hið svokallaða breska afbrigði kórónuveirunnar hafi nú greinst í sextíu löndum. Afbrigði kennt við Suður-Afríku hefur greinst í tuttugu og þremur löndum. Bæði eru þessi afbrigði talin bráðsmitandi. Breska afbrigðið hefur meðal annars greinst í Peking, höfuðborg Kína, þar sem sóttvarnareglur hafa verið hertar til muna.
Kínversk heilbrigðisyfirvöld sögðu frá því í morgun að hundrað og þrír hefðu greinst með kórónuveirusmit í landinu síðasta sólarhring, þar af sjö í Peking. Síðar var staðfest að tvö tilfellanna í Peking væru breska afbrigði veirunnar. Fyrirskipanir hafa verið gefnar um hertar sóttvarnareglur í Daxing-hverfinu í suðurhluta borgarinnar þar sem 1,6 milljónir manna búa. Íbúum hverfisins hefur verið meinað að fara frá borginni nema með sérstöku leyfi og staðfestingu um neikvæða niðurstöðu úr skimun innan við þremur dögum áður. Þá hefur fólki verið skipað að halda sig heima nema erindið sé brýnt. Leik- og grunnskólum í Daxing hefur verið lokað. Einnig hefur verið gripið til hertra ráðstafana í Hebei-héraði nærri höfuðborginni og einnig héruðunum Jilin og Heilongjang í norðausturhluta Kína vegna aukinna kórónuveirusmita að undanförnu. Staðfestur fjöldi kórónuveirusmita á heimsvísu nálgast nú eitt hundrað milljónir, en ríflega tvær milljónir hafa látist af völdum COVID-19.
Hið svokallaða breska afbrigði kórónuveirunnar hefur nú greinst í sextíu löndum. Tvö tilfelli hennar hafa verið staðfest í Peking, höfuðborg Kína. Þar hafa sóttvarnarreglur verið hertar vegna nýrra kórónuveirusmita.